Tarybos reglamentas (EB) Nr. 660/1999
1999 m. kovo 22 d.
iš dalies keičiantis Reglamentą (EEB) Nr. 2075/92 ir nustatantis priemokas bei garantuojamąsias ribas tabako lapams pagal veislės grupę ir valstybę narę 1999, 2000 ir 2001 m. derliui
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 42 ir 43 straipsnį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo [1], ypač į jo 4 straipsnio 1 dalį, 8 straipsnį ir 9 straipsnio 2 dalį,
atsižvelgdama į Komisijos pasiūlymą [2],
atsižvelgdama į Europos Parlamento nuomonę [3],
atsižvelgdama į Ekonomikos ir socialinių reikalų komiteto nuomonę [4],
kadangi papildoma suma mokama už vytintą dūmuose, šviesųjį vytintą ore ir tamsųjį vytintą ore tabaką, auginamą Austrijoje, Belgijoje, Prancūzijoje ir Vokietijoje; kadangi Taryba priėmė sprendimą padidinti šią sumą nuo 50 % iki 65 % skirtumo lyginant su 1992 derliumi; kadangi šį padidinimą reikia apskaičiuoti remiantis skirtumu tarp priemokos, mokamos už šių tabako veislių 1998 m. derlių, ir 1992 m. derliui taikomos priemokos; kadangi Reglamento (EEB) Nr. 2075/92 3 straipsnio 2 dalis to neatitinka; kadangi dėl to reikia iš dalies keisti Reglamento (EEB) Nr. 2075/92 3 straipsnio 2 dalį;
kadangi priemokų dydį reikia nustatyti atsižvelgiant į bendros žemės ūkio politikos tikslus ir, visų pirma, siekiant užtikrinti pakankamą pragyvenimo lygį ūkininkų bendruomenei; kadangi priemokos dydis turėtų atspindėti buvusias ir numatomas įvairių tabako rūšių realizavimo rinkas įprastomis konkurencijos sąlygomis; kadangi priemokų dydis turėtų būti nustatytas trims iš eilės derliams ir būti susietas su garantuojamosiomis ribomis, nustatytomis trims derliams 1999, 2000 ir 2001 m. siekiant užtikrinti šio sektoriaus stabilumą;
kadangi Reglamento (EEB) Nr. 2075/92 8 straipsnio antroje pastraipoje ir 9 straipsnio 2 dalyje numatyta paskirstyti valstybėms narėms augintojoms garantuojamąsias ribas kiekvienai veislės grupei trims derliams nuo 1999 m. derliaus;
kadangi šių ribų dydis trims derliams 1999, 2000 ir 2001 m. turėtų būti nustatytas atsižvelgiant, visų pirma, į rinkos sąlygas ir socialines, ekonomines bei žemės ūkio sąlygas atitinkamose auginimo vietovėse; kadangi šias ribas reikia nustatyti iš anksto, kad augintojai galėtų planuoti savo produkciją minėtiems derliams;
kadangi dėl padidėjusių papildomų sumų už vytintą dūmuose, šviesųjį vytintą ore ir tamsųjį vytintą ore tabaką, auginamą Austrijoje, Belgijoje, Prancūzijoje ir Vokietijoje, garantuojamosios ribos šioms valstybėms narėms turėtų būti sumažintos siekiant užtikrinti biudžeto neutralumą;
kadangi, siekiant išlaikyti galimą derlingumą ir kvotų paskirstymą valstybėms narėms, reikia palaipsniui didinti veislių, kurios turi garantuotas realizavimo rinkas ir aukštą rinkos kainą, kvotas, kad taip sumažėtų kvotos veislėms, kurias sunku parduoti ir kurios turi žemą rinkos kainą;
kadangi minėtas priemones reikia kuo greičiau priimti,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2075/92 3 straipsnio 2 dalis pakeičiama taip:
"2. Tačiau už Austrijoje, Belgijoje, Prancūzijoje ir Vokietijoje auginamas vytinto dūmuose, šviesiojo ore vytinto ir tamsiojo ore vytinto tabako veisles mokama papildoma suma. Jos dydis prilygsta 65 % skirtumo tarp priemokos, mokamos už šių tabako veislių 1998 m. derlių, ir 1992 m. derliui taikomos priemokos."
2 straipsnis
1999, 2000 ir 2001 m. derliams už kiekvieną žaliavinio tabako grupę mokamos priemokos ir Reglamento (EEB) Nr. 2075/92 3 straipsnyje nurodytos papildomos sumos nustatytos šio reglamento I priede.
3 straipsnis
Reglamento (EEB) Nr. 2075/92 8 ir 9 straipsniuose nurodytos garantuojamosios ribos pagal veislės grupę ir valstybę narę 1999, 2000 ir 2001 m. derliams nustatytos šio reglamento II priede.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. kovo 22 d.